31981R2180
L 211/28
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 2180/81 НА КОМИСИЯТА
от 30 юли 1981 година
относно създаване на правила за прилагане на ограниченията при помощите за инвестиции в свиневъдството
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Регламент (ЕИО) № 1945/81 на Съвета от 30 юни 1981 г. относно ограниченията при помощите за инвестиции в свиневъдството (1), и по-специално член 1 от него,
като има предвид, че прилагането на ограниченията при помощите за инвестиции в свиневъдството, предвидени в Регламент (ЕИО) № 1945/81, налага да бъде определено съотношението между броя на местата за угояване на свинете и броя на местата за свинете майки;
като има предвид, че следва да се уточни обхватът на разрешителното, предмет на член 1, параграф 1 от Регламент № 1945/81, и да се определят минималните условия, отнасящи се до исканията на разрешителни, представяни от държавите-членки;
като има предвид, че за да се оцени ефекта от подобно разрешително, е необходимо държавите-членки, на които се дава такова разрешително, да представят всяка година доклад по този повод;
като има предвид, че Постоянният комитет за земеделските структури не е представил становище в срока, определен от неговия председател,
ПРИЕ НАСТОЯЩИЯ РЕГЛАМЕНТ:
Член 1
550-те места за свине, посочени в член 1 на Регламент (ЕИО) № 1945/81, са места за угояване на свине. Мястото, необходимо за една свиня майка, съответства на това, необходимо за 6,5 свине за угояване.
Член 2
1. Разрешителното, което се дава на държава-членка, за приспособяване на броя на местата за свинете, определен на 550 в рамките на план за развитие на стопанството, е ограничено до специфичните случаи, където очакваният доход в рамките на плана за развитие на стопанството не гарантира приход, сравним с 1,5 единици човешки труд.
2. Броят на местата за свине, посочен в член 1 на Регламент (ЕИО) № 1945/81, може да бъде увеличен само до необходимото за достигане на доход, сравним с 1,5 единици човешки труд максимум, предвид плана за развитие на съответното стопанство.
Член 3
Държавата-членка, която кандидатства за разрешителното, посочено в член 1, параграф 1 на Регламент (ЕИО) № 1945/81, трябва да предостави на Комисията, заедно с молбата си, подробно описание на системата за изчисление. Тази система на изчисление трябва по-конкретно да посочва следните данни относно производството на свинско месо:
-
разходи за местата за угояване и за местата за свине майки;
-
цена на прасенцата, на угоените свине, на свинете майки и на фуража;
-
брой на прасенцата, опрасени годишно от свиня майка;
-
брой на свинете, отглеждани годишно и на местата за угояване.
Член 4
Държавата-членка, на която е разрешено да приспособи броя на местата за свине, трябва да представя на Комисията всяка година преди 1 май на следващата година доклад относно специфичните случаи, за които е извършено приспособяване на броя на местата за свинете в рамките на плана на развитие на стопанството. Този доклад трябва да съдържа по-специално данни за броя на специфичните случаи и за всеки от тях - за броя на местата за свине.
Член 5
Настоящият регламент влиза в сила на третия ден след неговото публикуване в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 30 юли 1981 година.